इनमें लाइट मशीन गन, M-16 और MP-5 राइफलें शामिल; 6 लाख से ज्यादा बुलेट्स भी
Manipur Violence Update; Meitei-kuki Community Still Has 6 Lakh Pills. Follow Manipur Kuki Vs Meitei Riots Latest News, Condition And Police Operations On Dainik Bhaskar. मणिपुर में मैतेई और कुकी समुदाय के बीच 3 मई को शुरू हुई हिंसा अब भी जारी है। मीडिया रिपोर्ट्स के मुताबिक, दोनों समुदायों के पास अभी भी 6 लाख गोलियां, 3 हजार हथियार मौजूद हैं।
मणिपुर में कुकी और मैतई समुदाय के बीच आरक्षण को लेकर 3 मई से जारी हिंसा में अब तक 160 लोगों की मौत हो चुकी है। न्यूज एजेंसी PTI ने मंगलवार को आधिकारिक सूत्रों के हवाले से बताया कि दोनों समुदायों के पास अभी भी 3 हजार हथियार मौजूद हैं।
रिपोर्ट्स के मुताबिक, इन हथियारों में .303 राइफलें, मीडियम मशीन गन (MMG), AK असॉल्ट राइफलें, कार्बाइन, इंसास लाइट मशीन गन (LMG) एम-16 और एमपी-5 राइफलें शामिल हैं। इसके अलावा 6 लाख से ज्यादा बुलेट्स का भी स्टोक है।
रिपोर्ट्स के मुताबिक, अधिकारियों ने बताया कि मई में इन समुदाय के कुछ लोगों ने लगभग 4 हजार 537 हथियार और 6.32 लाख गोलियां लूटी थीं। इन्हें ईस्ट इंफाल के पांगेई के मणिपुर पुलिस ट्रेनिंग सेंटर और खाबेइसोई के 7वीं इंडिया रिजर्व बटालियन और 8वीं मणिपुर राइफल्स से लूटा गया था।
लूटे गए 2 हजार 900 हथियार काफी घातक
अधिकारियों ने बताया कि दोनों समुदाय द्वारा लूटे गए 2 हजार 900 हथियार काफी घातक हैं। इसके अलावा, आंसूगैस और मिनी फ्लेयर बंदूकें लूटी गई थी। उन्होंने कहा कि लूटे गए हथियार और गोला-बारूद मुख्य रूप से घाटी के दंगाइयों के पास है, जबकि पहाड़ी इलाकों में दंगाइयों के पास केवल 5.31 प्रतिशत हथियार है।
प्रतिबंधित संगठनों को समर्थन दे रहे दोनों समुदाय 
PTI ने सूत्रों के हवाले से बताया, दोनों समुदाय के लोग यूनाइटेड नेशनल लिबरेशन फ्रंट (UNLF), पीपुल्स लिबरेशन आर्मी (PLA), कांगलेई यावोल कन्ना लुप (KYKL) और पीपुल्स रिवोल्यूशनरी पार्टी ऑफ कांगलेईपाक (PREPAK) जैसे प्रतिबंधित संगठनों को समर्थन दे रहे हैं। इन्हे बढ़ावा भी दिया जा रहा है।
24 जून को प्रतिबंधित संगठन के 12 लोगों को छुड़ाया गया था
24 जून को ईस्ट इंफाल में सेना ने ऑपरेशन चलाकर प्रतिबंधित संगठन कांगलेई यावोल कन्ना लुप (KYKL) के 12 कैडर्स को पकड़ा था। लेकिन लगभग 1500 महिलाओं के विरोध के बाद इन्हें छोड़ना पड़ा था।
डिफेंस PRO ने न्यूज एजेंसी ANI को बताया था कि सेना ने खुफिया सूचना के बाद इंफाल पूर्व के इथम गांव (एंड्रो से 6 किमी पूर्व) में सर्च ऑपरेशन शुरू किया था। लोगों को कोई परेशानी ना हो इसके लिए पूरे इलाके की घेराबंदी कर दी थी।
सुरक्षा बलों ने यहां से भारी मात्रा में हथियार और गोला बारूद बरामद किया और KYKL के 12 कैडर्स को पकड़ा था। लेकिन 1200 से 1500 लोगों की भीड़ ने सुरक्षाबलों को घेर लिया। इस भीड़ का नेतृत्व महिलाएं और कुछ स्थानीय नेता कर रहे थे।
ये लोग KYKL के 12 कैडर्स को छोड़ने की मांग कर रहे थे। भीड़ को कोई नुकसान न हो इसे देखते हुए सुरक्षाबलों ने ऑपरेशन रोक दिया और KYKL के 12 कैडर्स को छोड़ दिया था।
8 जून को 29 ऑटोमैटिक हथियार बरामद हुए थे
8 जून को सेना और पुलिस के एक जॉइंट कॉम्बिंग ऑपरेशन में 29 हथियार बरामद हुए थे। बरामद हथियारों में ज्यादातर ऑटोमैटिक हथियार थे। वहीं कुछ मोर्टार, हैंडग्रेनेड और जंगी सामान भी बरामद किया गया था।
अमित शाह की अपील के बाद 144 हथियार किए गए थे सरेंडर
केंद्रीय गृह मंत्री अमित शाह ने 1 जून को मणिपुर में प्रेस कॉन्फ्रेंस की थी। उन्होंने लोगों से हथियार सरेंडर करने की अपील की थी। इसके बाद उपद्रवियों ने 144 हथियार और 11 मैगजीन सरेंडर किए थे। इनमें SLR 29, कार्बाइन, AK, इंसास राइफल, इंसास LMG, M16 राइफल जैसी हाईटेक राइफल्स और ग्रेनेड सरेंडर किए गए थे।
मणिपुर सरकार के सिक्योरिटी एडवाइजर कुलदीप सिंह के मुताबिक, अब तक कुल 900 हथियार और 11,518 गोला-बारूद बरामद किए जा चुके हैं।
हिंसा में 150 से अधिक लोगों की मौत, हजारों घायल
पीटीआई के मुताबिक, हिंसा में अब तक 160 लोगों की मौत हो चुकी है। वहीं 1000 से ज्यादा लोग घायल हुए हैं। 65,000 से अधिक लोग अपना घर छोड़ चुके हैं। आगजनी की 5 हजार से ज्यादा घटनाएं हुई हैं। 6 हजार मामले दर्ज हुए हैं और 144 लोगों की गिरफ्तारी हुई है। राज्य में 36 हजार सुरक्षाकर्मी और 40 IPS तैनात किए गए हैं।
4 पॉइंट्स में जानिए क्या है मणिपुर हिंसा की वजह...
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। राज्य के करीब 10% इलाके में फैली इंफाल घाटी मैतेई समुदाय बहुल ही है। नगा-कुकी की आबादी करीब 34 प्रतिशत है। ये लोग राज्य के करीब 90% इलाके में रहते हैं।
कैसे शुरू हुआ विवाद: मैतेई समुदाय की मांग है कि उन्हें भी जनजाति का दर्जा दिया जाए। समुदाय ने इसके लिए मणिपुर हाई कोर्ट में याचिका लगाई। समुदाय की दलील थी कि 1949 में मणिपुर का भारत में विलय हुआ था। उससे पहले उन्हें जनजाति का ही दर्जा मिला हुआ था। इसके बाद हाई कोर्ट ने राज्य सरकार से सिफारिश की कि मैतेई को अनुसूचित जनजाति (ST) में शामिल किया जाए।
मैतेई का तर्क क्या है: मैतेई जनजाति वाले मानते हैं कि सालों पहले उनके राजाओं ने म्यांमार से कुकी काे युद्ध लड़ने के लिए बुलाया था। उसके बाद ये स्थायी निवासी हो गए। इन लोगों ने रोजगार के लिए जंगल काटे और अफीम की खेती करने लगे। इससे मणिपुर ड्रग तस्करी का ट्राएंगल बन गया है। यह सब खुलेआम हो रहा है। इन्होंने नागा लोगों से लड़ने के लिए आर्म्स ग्रुप बनाया।
नगा-कुकी विरोध में क्यों हैं: बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा।
सियासी समीकरण क्या हैं: मणिपुर के 60 विधायकों में से 40 विधायक मैतेई और 20 विधायक नगा-कुकी जनजाति से हैं। अब तक 12 CM में से दो ही जनजाति से रहे हैं।
मणिपुर हिंसा से जुड़ी यह खबर भी पढ़ें...
सरकार ने हिंसा रोकने का भरोसा दिया था, सुप्रीम कोर्ट बोला- हम कानून-व्यवस्था नहीं चला सकते
मणिपुर हिंसा पर सुनवाई के दौरान सोमवार को सुप्रीम कोर्ट ने कहा कि वह राज्य की कानून-व्यवस्था अपने हाथ में नहीं ले सकता है। अदालत ने यह टिप्पणी मणिपुर ट्राइबल फोरम दिल्ली के एडवोकेट कोलिन गोंजाल्वेज की दलील पर की। गोंजाल्वेज ने कहा कि सरकार ने पिछली सुनवाई में हिंसा रोकने का भरोसा दिया था। हालांकि सरकार की तरफ से जारी की गई रिपोर्ट में कहा गया है कि मणिपुर हिंसा में 142 लोगों की जान गई है। 5,995 केस दर्ज किए गए हैं। पढ़ें पूरी खबर...
